Штаб партызанскага злучэння накіраваў камандзірам партызанскіх брыгад загад узмацніць дзейнасць контрразведкі і разведкі ў варожых гарнізонах; стварыць знішчальныя групы для барацьбы з танкамі і бронетэхнікай, узброіць іх гранатамі і толам; пры наступленні праціўніка ні ў якім разе не адступаць цэлай брыгадай да балота або ракі, а выходзіць у фланг або ў тыл варожых войскаў. Толькі прымяненне смелых манеўраў, як метаду барацьбы, дасць магчымасць партызанам адбіць атакі варожых войскаў. Адначасова ставілася задача падрыхтаваць мірнае насельніцтва да уходу ў лясы і балоты, схаваць на астравах, на балотах параненых партызан, замаскіраваць харчовыя базы і маёмасць партызанскіх атрадаў.